***Daniel 7,21-22 „Hľadel som ďalej a tento roh rozpútal vojnu so svätými a víťazil nad nimi, až napokon prišiel Odveký a súd bol odovzdaný svätým Najvyššieho, pretože nadišiel čas, aby kráľovstvo prevzali svätí.“***

Satan nemá žiadnu konkurenciu v podvodoch, pretvárke, predstieraní a klamstve. Keby pracoval otvorene ako Boží nepriateľ, všetci by si dali pozor. Nie je teda divu, že jeho doménou je falošné náboženstvo. Z Biblie sa tiež dozvedáme, že Boh nás nenechá napospas náboženským klamom. Boh varuje prostredníctvom prorokov a apoštolov pred náboženskými zvodmi poslednej doby.

Daniel videl v nočnom videní (Dan 7. kap.) veľké more predstavujúce nepriateľské živly (Jer 47,2; Zj 17,15) a z neho vystupovať štyri veľké zvieratá predstavujúce panovníkov a kráľovstvo. (Dan 7,17.23)

Tieto štyri zvieratá opisujú (pozri štyri rôzne kovy sochy z Dan 2. kapitoly) štyri veľké ríše. (Dan 7,4-7) Štvrté zviera malo zuby zo železa (podobne ako štvrtý kov sochy), bolo odlišné od všetkých predošlých zvierat a malo desať rohov (podobne ako desať prstov na nohách sochy z Dan 2), ktoré znamenali desať kráľov. (Dán 7,24) Odlišnosť štvrtého zvieraťa spočívala nielen v jeho krutosti, ale aj v prepojení politiky a náboženstva. Daniela najviac zaujal malý roh, ktorý sa tlačil pred desať rohov a vo svojom boji o nadvládu vyvrátil tri rohy. (Dan 7,8) Na malom rohu boli oči ako oči ľudské a ústa, ktoré hovorili trúfalo. Charakteristika malého rohu Daniela veľmi znepokojila. (Dan 7,15) Tento roh viedol vojnu proti svätým a premáhal ich. (Dan 7,21) Predpoveď znela, že: *„Bude hovoriť slová proti Najvyššiemu, bude sužovať svätých Najvyššieho, bude sa pokúšať zmeniť posvätné obdobia a predpisy. Do jeho ruky budú vydaní..."* (Dan 7,25) To, čo videl, proroka Daniela vydesilo na smrť. Farba jeho tváre sa zmenila, jeho srdce bolo zasiahnuté. (Dan 7,28)

Ako dejiny ukázali, po rozpade Rímskej ríše vzrástla jediná moc, ktorá spojila politickú a náboženskú sféru. Bola to rímska cirkev. Z histórie sa dozvedáme, že na upevnenie moci sa stredoveká cirkev čoskoro zapojila do prenasledovania tých, ktorí vyznávali inú vieru. Inkvizičné súdy, križiacke výpravy, dokonca tri národy (pozri tri rohy) vzali za svoje - Herulovia, Ostrogóti a Vandali. Tridsaťročná vojna, milióny mŕtvych, mučenie inkvizícií, upaľovanie na hraniciach, hladomor a duchovný útlak, tak sa prejavoval „malý roh“.

V Danielovom proroctve sa opisuje časové obdobie: *„… Do jeho ruky budú vydaní na čas a časy a polovicu času.“* (Dan 7,25) Podľa kľúča z Ez 4,6 jeden prorocký deň predstavuje jeden rok (360 dní). Čas – 1 rok = **360 dní**, dva časy – 2 roky = **720 dní**, pol času – ½ roka = **180 dní**. Keď tieto dni sčítame, dôjdeme k číslu 1260 = **1260 rokov**.

Toto obdobie začalo v roku 538 n. l., kedy cirkev porazila barbarské kmene a plne rozvinula svoju politickú i cirkevnú moc. O 1260 rokov neskôr, v roku 1798 bola moc stredovekej cirkvi zlomená. Napoleonov generál Berthier zajal pápeža Pia VI. Vtedy už bola známa reformácia na jednej strane a osvietenecké hnutie na strane druhej. Cirkevné majetky boli zoštátnené, pápež strácal nadobudnuté rozsiahle územie, jezuitský poriadok bol zrušený, vo Viedni bol vydaný Tolerančný patent, končila doba protireformácie, začala moderna a nastúpil vplyv ateizmu. Tak rozumieme danému proroctvo.

Králi prichádzajú a odchádzajú. Ríše vzniknú a neskôr padnú, ale Ježiš je tu pre nás navždy. Dokonca súdia aj vlády, ktoré sa zdali byť naveky. Súdi dokonca aj nevernú cirkev! Ježiš má svoj plán a naplní ho. Raz sa vráti pre tých, ktorí mu boli verní a slobodne sa Ho rozhodli nasledovať. Celý vesmír sa potom presvedčí o úžasnej láske Stvoriteľa k svojmu stvoreniu, ktorá išla až za hrob.